钦定古今图书集成/明伦汇编/氏族典/第528卷 > 《禹州志》 > 郭解
## 钦定古今图书集成/明伦汇编/氏族典/第528卷 > 《禹州志》 > 郭解

按《史记郭解传》：“解，轵人也，字翁伯。善相人者，许负外
孙也。解父以任侠，孝文时诛死。解为人短小，精悍不饮酒。少时阴贼，慨不快意，身所杀甚众，以躯借交报
仇，藏命作奸，剽攻不休。及铸钱掘冢，固不可胜数。适
有天幸，窘急常得脱。及解年长，更折节为俭，以德报
怨，厚施而薄望，然其自喜为侠益甚。既已振人之命”，
不矜其功，其阴贼著于心，卒发于睚眦如故云。而少
年慕其行，亦辄为报仇，不使知也。及徙豪富茂陵也，
解家贫，不中訾，吏恐，不敢不徙。卫将军为言：“郭解家
贫不中徙。”上曰：“布衣权至使将军为言，此其家不贫。”
解家遂徙。诸公送者出千馀万。轵人杨季主子为县
掾，举徙解，解兄子断杨掾头，由此杨氏与郭氏为仇。
解入关，已又杀杨季主，杨季主家上书人又杀之阙
下。上闻，乃下吏捕解，穷治所犯当大逆无道，遂族郭
解。